會侄書
作者：左緯
朝代：宋

paragraphs: 憶昨宣和末，群凶聚韋羌。
一朝邏巡尉，州縣皆皇皇。
居民棄家走，元稚紛搶攘。
我時遭劫逐，與子空相望。
及茲建炎始，叛卒起錢塘。
初聞殺長吏，尋亦及冠裳。
死者不爲怪，生者反異常。
子在賊圍中，不知存與亡。
出處雖異域，阽危多備嘗。
骨肉非不親，患難各自當。
回思見賊日，豈謂免殺傷。
安知出深壁，猶得還故鄉。
爭言不死狀，失聲驚四旁。
餘生偶然遂，萬事皆可忘。
會我試新秫，放懷坐中堂。
庭梧露踳碧，砌菊風催黄。
年華意未晚，蟋蟀已近床。
對此復何待，五觴至十觴。
歌聲咽寒月，舞袖破夜霜。
豈無少年態，一醉乃爾狂。
此徒爲酒使，酒力安得長。
燈影照鬢髪，百憂在中腸。
干戈時未息，盜賊勢益張。
與子歸何處，相看兩茫茫。